4 000 Amerikaanse troepe na Afghanistan ontplooiAfghaanse magte staan wag by nasienpunt by die Kabul-Jalalabad-snelweg buite Kabul, Afghanistan. Foto: AP Photo/Rahmat Gul, File) Die Pentagon sal byna 4 000 bykomende Amerikaanse soldate na Afghanistan stuur, het ŉ beampte in die Trump-administrasie Donderdag gesê. Dit is die grootste ontplooiing van Amerikaanse magte onder Donald Trump se presidentskap. Die beampte het gesê Jim Mattis, sekretaris van verdediging, sal die besluit vroeg volgende week aankondig. Dit volg nadat Trump aan Mattis magtiging gegee het om soldatevlakke te stel en poog om bewerings, deur die top- Amerikaanse bevelvoerder in Afghanistan, aan te spreek dat hy nie genoeg magte het om Afghanistan se weermag teen ŉ Taliban-opstand te ondersteun nie. Die bedreiging deur Isis-ekstremiste, ná ŉ reeks dodelike aanvalle in die hoofstad Kabul, het die versoek ondersteun vir ŉ sterker Amerikaanse teenwoordigheid. Die bykomende troepe sal Afghaanse magte oplei en van raad bedien, volgens die beampte, wat anoniem wou bly omdat hy nie gemagtig is om besonderhede van die besluit bekend te maak nie. ŉ Kleiner aantal soldate sal ook ontplooi word vir teenterreur-operasies teen die Taliban en Isis. Vlootkaptein Jeff Davis, ŉ woordvoerder van die Pentagon, het egter gesê geen besluite is nog geneem nie. Daulat Waziri, woordvoerder vir die ministerie van verdediging in Afghanistan, was ook huiwerig om kommentaar te lewer oor besonderhede. Hy het egte gesê die regering ondersteun Amerika se besluit om meer soldate te stuur. “Die VSA weet ons is in ŉ stryd teen terrorisme. Ons wil hierdie oorlog in Afghanistan verby kry met behulp van die NAVO-alliansie.” Nasrullah Sadeqizada, wetgewer in Afghanistan, was egter skepties oor die bykomende soldate en het gewaarsku dat dit met die Afghaanse regering gekoördineer moet word en nie eensydig deur Amerika gedoen moet word nie. “Die veiligheidsituasie versleg steeds in Afghanistan en die uitlandse troepe wat hier is, maak nie die situasie beter nie,” het hy gesê. Alhoewel Trump die outoriteit vir Amerikaanse soldategetalle in Afghanistan gedelegeer het, rus die verantwoordelikheid vir Amerika se oorloë en die mans en vroue wat daaraan deelneem, steeds op sy skouers. Trump het Amerika se langste konflik sonder enige eindpunt of gedefinieerde strategie vir Amerikaanse sukses, oorgeërf, alhoewel soldategetalle baie minder is as onder presidente Barack Obama en George W Bush. Obama het in 2009 ŉ groep van 30 000 troepe na Afghanistan ontplooi en die getal soldate in dié land op 100 000 te staan gebring, voordat hy die troepe oor die res van sy presidentskap verminder het. Trump het nog nie veel oor Afghanistan te sê gehad tydens sy verkiesingsveldtog of as president nie, en het eerder gekonsentreer op Isis in Sirië in Irak. Sy voorgangers het albei gehoop om die oorlog te wen. Bush het vinnig sukses behaal en vriendskaplike militante groepe gehelp om die Taliban te ontsetel kort ná die aanval op 11 September 2001, maar het weer verswak toe Amerika se fokus na Irak verskuif het. Obama het ŉ groot deel van die land se Al-Kaïda-netwerk geëlimineer die sending goedgekeur waartydens Osama bin Laden doodgemaak is. Byna 2 400 Amerikaners het sedert 2001 in Afghanistan gesterf.